  Туспуктэм: Майя Бывальцева Майя Бывальцева «Удмурт нылкышно кенеш» Удмуртиысь школаосын 1-4 классъёсын дышетскись пиналъёс понна шаертодонъя, обществознаниея но естественной тодосъёсъя эскерон но ӵектос ужъёсъя «Тыро-пыдо» конференци ортчытоз. Ужъёс но соин тодматонъёс удмурт кылын луыны кулэ. Со сярысь мер огазеяськонлэн «ВКонтакте» мерлыко вотсэысь бамаз ивортӥзы. Ужъёсты куинь ӧръёсъя дасян луэ: – шаертодон; – адями но дунне; – инкуазь. Ужъёсты 10-30 коньывуонэ udmurtnui@yandex.ru электрон адресъя кутозы. Собере жюри устооссэ 30 ужъёсты быръёз. Соосты гожтӥсьёсты 15-тӥ шуркынмонэ Ижысь Кузебай Герд нимо гимназие ӧтёзы. Отын пиналъёс ужзы сярысь вералозы, дунъясьёслэн юанъёссылы валэктонъёс сётъялозы. Котькуд ӧръя куинь тужгес ӟечьёссэ ужъёсты быръёзы но пиналъёсты но состы дасям дышетӥсьёсты пусъёзы. Ужъёсты быдэстон пумысен куронъёсын татын тодматскыны луоз. Конференци школаосын удмурт кылын эскерон ужез азинтон, пиналъёслы удмурт кылын ужъёс гожъяны мылкыд сётон, устооссэ ужъёсты шараян но вӧлмытон, дышетӥсьёслы пиналъёсты удмурт кыллы дышетыны мылкыдзэс ӝутон вылысь радъяське. Тодэ вайытом, Удмуртиысь пиналъёс но егитъёс кык кылын эссеосъя «Билингва» вожвылъяськонэ пыриськыны быгато, ужъёсты 10-тӥ коньывуонозь келяны луэ. Озьы ик удмурт кылэз тодӥсь яке дышетӥсь пиналъёслэн «Пичи Чеберайёс но Батыръёс» вожвылъяськоназы куриськонъёсты куто на.  Тегъёс: удмуртъёс пиналъёс удмурткыл Удмуртнылкышнокенеш Удмуртия  